U-I-225/21
Natisni
Opravilna št.:
U-I-225/21
Datum odločitve:
12. 4. 2022
ECLI:
ECLI:SI:USRS:2022:U.I.225.21
Akt:
Odlok o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (Uradni list RS, št. 146/21), 5. in 7. čl.
Izrek:
Zahteva za oceno ustavnosti in zakonitosti 5. in 7. člena Odloka o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (Uradni list RS, št. 146/21) se zavrže.
Evidenčni stavek:
Če niso izpolnjeni pogoji iz prvega odstavka 24.b člena Zakona o Ustavnem sodišču, se zahteva zavrže.
Geslo:
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
Pravna podlaga:
Člen 25.1, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Sindikat policistov Slovenije, Celje
Datum vloge:
22. 9. 2021
Vrsta odločitve:
sklep
Vrsta rešitve:
zavrženje
Dokument:
US33156
Dokument v PDF obliki:
U-I-225-21.pdf
113 KB
Prenesite datoteko
U-I-225/21-5
12. 4. 2022
SKLEP
Ustavno sodišče je v postopku za oceno ustavnosti in zakonitosti, začetem z zahtevo Sindikata policistov Slovenije, Celje, ki ga zastopa Odvetniška pisarna Šaloven, d. o. o., Ljubečna, na seji 12. aprila 2022
sklenilo:
Zahteva za oceno ustavnosti in zakonitosti 5. in 7. člena Odloka o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (Uradni list RS, št. 146/21) se zavrže.
OBRAZLOŽITEV
1. Sindikat policistov Slovenije (v nadaljevanju predlagatelj) je vložil zahtevo za začetek postopka za oceno ustavnosti in zakonitosti 5. in 7. člena Odloka o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (v nadaljevanju Odlok/146). Zatrjuje njuno neskladje s 17., 18., 21., 34., 35., 49., 50., 66. in 120. členom Ustave ter 22. členom Zakona o nalezljivih boleznih (Uradni list RS, št. 33/06 – uradno prečiščeno besedilo, 142/20 in 82/21 – ZNB). Navaja, da večje število njegovih članov ne izpolnjuje pogoja prebolevnosti, cepljenosti ali testiranja (v nadaljevanju pogoj PCT), zato jim v skladu z izpodbijanima določbama grozi redna odpoved pogodbe o zaposlitvi iz krivdnega razloga na podlagi 89. člena Zakona o delovnih razmerjih (Uradni list RS, št. 21/13, 78/13 – popr., 52/16, 81/19 in 15/22 – ZDR-1), s čimer bo prišlo do hude ogroženosti pravic delavcev. Izpodbijani določbi naj bi nesorazmerno posegali v človekove pravice. Delavci naj bi bili prisiljeni v cepljenje zoper bolezen COVID-19 ali v testiranje na virus SARS-CoV-2. Vsako omejevanje uresničevanja pravic in svoboščin, ki jih priznava Listina Evropske unije o temeljnih pravicah (UL C 202, 7. 6. 2016), naj bi moralo biti predpisano z zakonom, ne vladnim odlokom. Predlagatelj navaja, da bi moralo biti cepljenje zoper bolezen COVID-19 prostovoljno in da ni dopustna diskriminacija oseb, ki niso cepljenje. Pri tem se sklicuje na Uredbo (EU) 2021/953 Evropskega parlamenta in Sveta z dne 14. junija 2021 o okviru za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19 (digitalno COVID potrdilo EU) za olajšanje prostega gibanja med pandemijo COVID-19 (UL L 211, 15. 6. 2021) ter Resolucijo Sveta Evrope št. 2361 (2021) z dne 27. 1. 2021. Trdi, da cepljenje zoper bolezen COVID-19 z obstoječimi cepivi ni dovolj učinkovito in da povzroča resne stranske učinke. Delodajalec naj bi moral pred določitvijo pogoja PCT opraviti ustrezne ocene tveganja delovnih mest.
2. Izpodbijani Odlok/146 v času vložitve zahteve (22. 9. 2021) ni več veljal, saj ga je razveljavil Odlok o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (Uradni list RS, št. 147/21 – v nadaljevanju Odlok/147),
[1]
ki je začel veljati 15. 9. 2021.
[2]
3. Za vsebinsko obravnavo zahteve morajo biti izpolnjene vse procesne predpostavke, ki jih določa Zakon o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS). V skladu s peto alinejo prvega odstavka 24.b člena ZUstS mora zahteva vsebovati tudi podatke, ki jih določi Poslovnik Ustavnega sodišča (Uradni list RS, št. 86/07, 54/10, 56/11, 70/17 in 35/20 – v nadaljevanju Poslovnik). Ta določa, da mora v primeru, če je z zahtevo izpodbijan predpis, ki ne velja, predlagatelj navesti okoliščine, iz katerih bo razvidno, katere posledice protiustavnosti oziroma nezakonitosti niso bile odpravljene (sedma alineja 1. točke I. poglavja priloge Poslovnika v zvezi z drugim odstavkom 34. člena Poslovnika). Obravnavana zahteva teh navedb ne vsebuje.
4. V skladu s prvim odstavkom 25. člena ZUstS Ustavno sodišče zahtevo zavrže, če niso izpolnjeni pogoji iz prvega odstavka 24.b člena ZUstS. Ker zahteva zgoraj navedenega pogoja ne izpolnjuje, njena obravnava ni mogoča in jo je Ustavno sodišče zavrglo. Pri tem se ni ukvarjalo z vprašanjem, ali so za vsebinsko obravnavo zahteve izpolnjene druge procesne predpostavke.
5. Ustavno sodišče je sprejelo ta sklep na podlagi prvega odstavka 25. člena ZUstS in tretje alineje tretjega odstavka v zvezi s petim odstavkom 46. člena Poslovnika
v sestavi: predsednik dr. Matej Accetto ter sodnici in sodniki dr. Rok Čeferin,
Dr. Dr. Klemen Jaklič (Oxford ZK, Harvard ZDA)
, dr. Rajko Knez, dr. Špelca Mežnar, dr. Marijan Pavčnik, dr. Rok Svetlič, Marko Šorli in dr. Katja Šugman Stubbs.
Sklep je sprejelo soglasno.
dr. Matej Accetto
Predsednik
[1]
Člen 15 Odloka/147.
[2]
Člen 16 Odloka/147.